Document ID: 32014D0203

VYKONÁVACIE ROZHODNUTIE KOMISIE
z 19. marca 2014
o prijatí viacročného pracovného programu LIFE na roky 2014 - 2017
(Text s významom pre EHP)
(2014/203/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1293/2013 z 11. decembra 2013 o zriadení programu pre životné prostredie a ochranu klímy (LIFE) a o zrušení nariadenia (ES) č. 614/2007 (1), a najmä na jeho článok 24 ods. 1,
keďže:
(1)
Na zabezpečenie vykonávania programu LIFE je potrebné prijať viacročný pracovný program na roky 2014 - 2017.
(2)
Na stanovenie rámca na vykonávanie dvoch podprogramov LIFE je vo viacročnom pracovnom programe na roky 2014 - 2017 potrebné určiť orientačné rozdelenie finančných prostriedkov medzi prioritné oblasti a typy financovania, témy projektov na vykonávanie tematických priorít určených v prílohe III k nariadeniu (EÚ) č. 1293/2013, technickú metodiku výberu projektov, kritériá na prideľovanie grantov a orientačné harmonogramy výziev na predkladanie návrhov.
(3)
Viacročný pracovný program na roky 2014 - 2017 by mal takisto obsahovať kvalitatívne a kvantitatívne výsledky, ukazovatele a ciele pre každú prioritnú oblasť a typ projektu v súlade s ukazovateľmi výkonu a konkrétnymi cieľmi pre každú prioritnú oblasť, vďaka čomu sa zjednoduší hodnotenie výsledkov a vplyvu programu. Na základe hodnotení ex ante Komisia identifikovala dva inovačné finančné nástroje ako nástroje vhodné na financovanie projektov podľa článku 17 ods. 4 nariadenia (EÚ) č. 1293/2013.
(4)
Tieto finančné nástroje by sa počas viacročného pracovného programu mali testovať, aby sa preukázal ich nezanedbateľný potenciál na zhodnotenie finančných projektov od investorov v oblasti biodiverzity, zmierňovania zmeny klímy a adaptácie na zmenu klímy, čím by sa riešili aktuálne finančné prekážky pri využívaní projektov v týchto oblastiach.
(5)
Na základe pozitívnej skúsenosti s inými finančnými nástrojmi riadenými Európskou investičnou bankou (EIB), ako aj na základe geografického pokrytia EIB, vďaka ktorému má dosah na potenciálnych príjemcov v celej Únii, by sa táto inštitúcia mala poveriť vykonávaním nástroja Súkromné financovanie v oblasti energetickej efektívnosti (Private Financing for Energy Efficiency) a nástroja na financovanie prírodného kapitálu (Natural Capital Financing Facility), financovaných prostredníctvom príspevkov z programu LIFE.
(6)
S cieľom zabezpečiť efektívne vykonávanie viacročného pracovného programu a vzhľadom na to, že nariadenie (EÚ) č. 1293/2013 sa uplatňuje od 1. januára 2014, toto rozhodnutie by sa malo uplatňovať odo dňa jeho prijatia.
(7)
Opatrenia stanovené v tomto rozhodnutí sú v súlade so stanoviskom výboru programu LIFE pre životné prostredie a ochranu klímy zriadeného na základe článku 30 nariadenia (EÚ) č. 1293/2013.
PRIJALA TOTO NARIADENIE:
Článok 1
Viacročný pracovný program
Prijíma sa viacročný pracovný program na roky 2014 - 2017 v zmysle prílohy.
Článok 2
Príspevok Únie k viacročnému pracovnému programu
Maximálny príspevok k viacročnému pracovnému programu LIFE na roky 2014 - 2017 sa stanovuje na 1 796 242 000 EUR a použije sa na financovanie príslušných podprogramov a prioritných oblastí takto:
1.
Celková suma 1 347 074 499 EUR na podprogram Životné prostredie sa rozdelí takto:
a)
495 845 763 EUR na prioritnú oblasť „Životné prostredie a efektívne využívanie zdrojov“;
b)
610 068 900 EUR na prioritnú oblasť „Príroda a biodiverzita“;
c)
162 999 836 EUR na prioritnú oblasť „Správa a informovanie v oblasti životného prostredia“;
d)
17 630 000 EUR na súvisiace podporné výdavky.
2.
Celková suma 449 167 501 EUR na podprogram Ochrana klímy sa rozdelí takto:
a)
193 559 591 EUR na prioritnú oblasť „Zmierňovanie zmeny klímy“;
b)
190 389 591 EUR na prioritnú oblasť „Adaptácia na zmenu klímy“;
c)
47 588 319 EUR na prioritnú oblasť „Správa a informovanie v oblasti klímy“;
d)
17 630 000 EUR na súvisiace podporné výdavky.
Článok 3
Finančné nástroje
1. Príspevky podľa článku 17 ods. 1 nariadenia (EÚ) č. 1293/2013 sa poskytnú na tieto finančné nástroje opísané v prílohe:
a)
nástroj Súkromné financovanie v oblasti energetickej efektívnosti (Private Financing for Energy Efficiency);
b)
nástroj na financovanie prírodného kapitálu (Natural Capital Financing Facility).
2. Poskytovaním príspevku na nástroj Súkromné financovanie v oblasti energetickej efektívnosti a nástroj na financovanie prírodného kapitálu sa poveruje Európska investičná banka.
Článok 4
Nadobudnutie účinnosti
Toto rozhodnutie nadobúda účinnosť prvým dňom po jeho uverejnení v Úradnom vestníku Európskej únie.
Uplatňuje sa od 19. marca 2014.
V Bruseli 19. marca 2014

Labels: 15
19
20